এবার আমাদের আলোচনাকে আরো সংক্ষিপ্ত পরিসরে নিতে চাই। বলতে চাই পুলিশের অসদাচরণ বা বেপরোয়া হওয়ার সাম্প্রতিক ঘটনাবলী ও সেগুলোকে নিয়ে চর্বনকারী লিখনিগুলো সম্পর্কে। বাংলাদেশ ব্যাংকের কমিউনিকেশন বিভাগের কর্মকর্তা গোলাম রাব্বী এখন অনেকটাই হিরো। কেন হিরো হলেন? আরে সেটাও তো পুলিশের বদলৌতেই। ডিপার্টমেন্টাল দারোগা মাসুদ যদি অতবেশি সেন্টিমেন্টাল না হতেন, তাহলে তো রাব্বীও হিরো হতেন না, দারোগা মাসুদও ভিলেন হতেন না। রাব্বীর ঘটনা এখন কেবল পুলিশের ডিসি কিংবা আইজিপির কাছেই নেই, এটা চলে গেছে মহামান্য হাইকোর্ট পর্যন্ত। এখন রাব্বীর দরখাস্তের প্রেক্ষিতে পুলিশকে নিয়মিত মামলা রুজু করে তা তদন্ত করত আদালতে প্রতিবেদন দিতে হবে। আর এ প্রতিবেদন যে একটি অভিযোগপত্রের মাধ্যমে শেষ হবে, তা সহজেই অনুমান করা যায়। তাই আমাদের এই হিরো গোলাম রাব্বী আরো বহুদিন পর্যন্ত ‘পুলিশি নির্যাতন’ নামের ফিচার ফিলমের হিরো হিসেবেই পত্রিকার হেডলাইনসহ কলামিস্টদের সম্পাদকীয়-উপসম্পাদকীয় কিংবা ব্লগারদের হালকা লেখনির খোরাক হয়েই থাকবেন।